Arts & Business Norway

Arts & Business Norway er en medlemsorganisasjon som arbeider for å styrke samarbeid mellom kultur og næringsliv.  Foreningen ble opprettet i 2001 under navnet Forum for Kultur og Næringsliv. Foreningen er selveiende og bedrifter, organisasjoner og enkeltpersoner kan være medlemmer. I tillegg til medlemskontingent mottar organisasjonen statlig støtte. Fram til 2010 fikk organisasjonen midler fra Nærings- og Handelsdepartementet, Kulturdepartementet og Kommunal- og Regionaldepartementet. Etter 2010 kommer støtten fra Nærings- og Handelsdepartementet.

Arts & Business Norway sine primære aktiviteter er knyttet til seminarer, foredrag, workshops, konferanser og studieturer. I tillegg er organisasjonen brukt som informasjonskilde for myndigheter og media og er i noen grad også rådgiver for medlemsbedriftene. Arts & Business Norway publiserer også jevnlige nyhetsbrev og tilgjengeliggjør fagmateriell for sine medlemmer.

Organisasjonen har siden opprettelsen vært den sentrale kanalen for offentlig støtte til samspill mellom kultur og næringsliv, og er det eneste organet som utelukkende arbeider med dette formålet. Forumet er unikt som både en uavhengig medlemsorganisasjon og mottaker av statlig støtte for å forvalte et spesifikt samfunnsmål.

Gründer og initiativtaker var Elizabeth C. Bjørn-Hansen (1962 - 2010), og hun var organisasjonens direktør fram til sin bortgang. Etter henne overtok Øyvind Stålsett som direktør.

I oktober 2011 endret foreningen navn til Arts & Business Norway for å markere en tydeligere internasjonal orientering, et tydeligere næringsfokus og et engasjement i den delen av kulturlivet som har sitt opphav i kunsten. Organisasjonen har likevel kulturnæringene som helhet innenfor sitt interessefelt.

Organisasjonen teller (pr 2014) rundt 200 betalende medlemmer. Det er bedrifter innen ulike bransjer i næringslivet, kulturorganisasjoner og -institusjoner, kunstnere og andre personer med interesse for temafeltet kultur og næring. Også offentlige myndigheter har støttet foreningens virksomhet. Helt siden starten i 2001 har organisasjonen samarbeidet med Kulturdepartementet, Nærings- og handelsdepartementet og - fram til 2010 - også Kommunal- og regionaldepartementet.

Virksomheten har dreiet seg om samarbeid mellom kultur og næring, og deling og utvikling av kompetanse og relasjoner i medlemsnettverket. Kunnskapsformidlingen skjer gjennom de faglige møteplasser med frokostmøter, seminarer med norske og internasjonale foredragsholdere, workshops, og kurs som foreningen tilbyr.  Foreningen har også arrangert en rekke konferanser innen temafeltet kultur og næring, blant annet konferanseserien Kultur og Kapital (samarbeid med Handelshøyskolen BI og KHIO) i årene 2006 – 2010, og sto bak utdeling av Kultur og Næringsprisen i 2009 og 2011.

Siden 2010 har Arts & Business har utgitt en årlig fagrapport fra temafeltet kultur og næring, rapportene Status 2010, 2011, 2012 og 2013

I samarbeid professor Anne-Britt Gran (Handelshøyskolen BI) har Arts & Business gjort årlige målinger av omfanget av samarbeid mellom bedrifter i Norge og kulturlivet, gjennom Norges Næringslivsundersøkelser (NNU). Målingene har vært utført på oppdrag fra Forum for Kultur og Næringsliv/Arts & Business, og resultatene er publisert i boken Kultursponsing og i rapportene Status.

I 2012 – 2013 utviklet Arts & Business et kompetanseprogram for kulturelt entreprenørskap som fikk navnet «Kreatør ledet av Rebekka de Leon og finansiert av Nærings- og Handelsdepartementet.

Referanser

Eksterne lenker
 

Norske interesseorganisasjoner